Merk tot 500 beeste per dag! | Landbou
'n Brandmerk word op 'n bees aangebring met een van RAU Easy-brandmerkoonde se selfontwerpte brandysters. Foto: Cornelia Rautenbach
Veeboere kan baie tyd en geld bespaar as hulle doeltreffende brandmerktoerusting gebruik. Oorweeg gerus RAU Easy se produkte wat spesiaal deur 'n Vrystaatse boer ontwerp is.
Mnr. Cornelis Rautenbach, eienaar van RAU Easybrandmerkoonde in die Vrystaat, het sowat 25 jaar gelede begin om sy beeste volgens wetgewing te brandmerk. Hy was egter nie tevrede met die toestelle en die resultate nie, en het sy eie brandysters, gasoonde, immobiliseerder en ander toerusting begin ontwerp.
Rautenbach het probleme ondervind met onder meer swak beheer oor die brandyster, wind wat die vlamme doodwaai, brand- ysterstele wat te warm word, en ondoeltreffende brandmerke. Hy sê gekoppelde brandysters het baie ongewenste resultate, naamlik dat die ysters nie almal die oppervlak van die vel eweredig raak nie.
Spierbulte en knoppe wat uitstaan, word dan oorbrand, en ander plekke, soos holtes, word soms sonder brandmerk gelaat. Brandysters moet ferm teen die bees gehou word – vir ongeveer drie sekondes op gladde beeste en tot ses sekondes op harige beeste. Omdat die oppervlakke nie plat is nie, sal rolbewegings van gekoppelde brandysters van links na regs veroorsaak dat die brandmerk slegs tydelik sigbaar sal wees.
Gekoppelde brandysters is ook baie strawwer op 'n mens se gewrigte, dit pas moeiliker deur drukgangpype en verhit moeiliker in sekere verhittingstoestelle. Smaller merke word oorgroei deur hare, wat sigbaarheid bemoeilik. Rautenbach sê die beste blywende brandmerke word verkry deur RAU se beproefde ysters met hul ronde kante individueel te gebruik.
Met drie los syfers of letters kan tot 500 beeste per dag gebrandmerk word. Die ysters word vervaardig van vlekvrye staal van 'n hoë gehalte wat nie sal smelt wanneer dit in die spesiaal ontwerpte oonde verhit word nie. Die hitte word by die punt van die yster gekonsentreer, en die korter stele maak dit makliker om te hanteer.